Afg‘onistonda terrorchilarga qo‘shilib qolgan termizlik ayol O‘zbekistonga olib kelindi (video)

“Yoshlar” teleradiokanali va DXX hamkorligida “Yangi Davr” information dasturida 8 yil davomida chet ellarda sarson-sargardon bo‘lgan Afg‘onistondan olib kelingan termizlik ayol Gulruxsor Hayitova haqida lavha efirga uzatildi.

“1988-yilda Termiz shahrida tug‘ilgan Gulruxsor Hayitova turmush o‘rtog‘i 1987-yilda Termiz shahrida tug‘ilgan Zohid Begimqulov bilan 2011-yilda ishlash uchun Rossiya Federatsiyasiga ketadi.
U yerda Zohid Begimqulov birga ishlagan tanishlari orqali O‘zbekiston islom harakati terroristik tashkilotiga qo‘shilib qoladi. Shundan so‘ng ikki nafar farzandi bilan Gulruxsor ham turmush o‘rtog‘iga ergashadi.
Ko‘p o‘tmay buzg‘unchi qizlarning da’vati va turmush o‘rtog‘ining qistovi bilan Rossiya orqali Ozarbayjonga so‘ng Eronga va u yerdan Pokistonga o‘tib, jangarilar safiga qo‘shiladi.
Biroq Pokiston va Afg‘oniston hududlaridagi jangarilik harakatlari va sargardonliklar er-u xotinni bir-biridan ayirdi. Aniqrog‘i 2012-yilning avgust oyida Zohid Begimqulov navbatdagi jangarilik harakatida ayanchli o‘lim topdi. Eri vafot etgach Gulruxsor Hayitova takror turmush qurishga majbur bo‘ladi va ikkinchi turmushidan yana ikki nafar farzand ko‘radi.
Bir etak bola bilan sarson-sargardonlikda yurgan Gulruxsor O‘zbekiston Respublikasi DXX hamda Afg‘onistonning Mozori-sharif shahrida joylashgan O‘zbekiston Respublikasi Konsulligi bilan mamlakatimizga qaytarildi”, — deyiladi lavhada.
“Afg‘onistonning Darzob degan joyida turardik. O‘sha yerlardan kelyapmiz. Prezidentimizning kechirishini eshitdik, shuning uchun o‘z vatanimizga qaytdik”, – deydi Gulruxsor Hayitova.
Vataniga qaytayotgan Gulruxsor Hayitova biri Pokistonda, ikkinchisi Afg‘onistonda vafot etgan asli andijonlik er-xotin Farhod Botirbekov va Ra’no Hamroqulovalarning ikki nafar qizlarini ham o‘zi bilan birga olib keldi. O‘tgan 8 yillik azob-uqubatlardan qutilgan Gulruxsor Hayitova boshidan kechirganlarini so‘zlab berdi.
“U yerda IShID safiga o‘tdik. Ular sig‘dirmagandan keyin sarson-sargardonlikda qolib ketdik. Farzandlarim maktab nima, bog‘cha nima, ota-ona, qavm-qarindosh nimaligini ko‘rgani yo‘q”, – deydi Gulruxsor Hayitova.
Gulruxsor Hayitovaga nisbatan qo‘llanilgan qamoqqa olish ehtiyot chorasi munosib xulq-atvorda bo‘lish to‘g‘risidagi tilxat ehtiyot chorasiga o‘zgartirilib, u yaqinlari bag‘riga qaytarildi. Hozirda ushbu holat yuzasidan tergov harakatlari olib borilmoqda.

IShID ekstremistik guruhi jahonning bir qator mamlakatlari va xalqaro tashkilotlar tomonidan “terrorchilik tashkiloti” deb topilgan.